નવી દિલ્હી- દેશની ટોચની તપાસ એજન્સી સેન્ટ્રલ બ્યુરો ઓફ ઈન્વેસ્ટીગેશન (સીબીઆઈ)ના ટોચના બે અધિકારી આલોક વર્મા અને રાકેશ અસ્થાના વચ્ચેના ધમાસાણના પડઘા શાંત પડયા નથી ત્યાં વધુ એક ચોંકાવનારો ઘટનાક્રમ પ્રકાશમાં આવ્યો છે. વર્મા તથા અસ્થાનાને ફરજીત રજા પર ઉતારી દેવાયાના એક દિવસ પુર્વે જ આઈડીબીઆઈ બેંક સાથે 600 કરોડના ગોટાળામાં સંડોવાયેલા એરસેલના પુર્વ માલીક સાથે સીબીઆઈના અન્ય એક સીનીયર અધિકારીએ મુલાકાત કરી હતી. એવી વિગતો પ્રકાશમાં આવી છે કે એરસેલના પુર્વ માલિક સી.શિવશંકરનના સીબીઆઈના જોઈન્ટ ડાયરેકટર કક્ષાના અધિકારીએ ફાઈવસ્ટાર હોટલમાં મુલાકાત કરી હતી. આ પ્રકારની મુલાકાત સીબીઆઈના નિયમોની વિરુદ્ધ છે. સૂત્રોએ કહ્યું કે સીબીઆઈ અધિકારી સાથે મુલાકાત કરવાની હોવાથી એરસેલના પુર્વ માલિક શિવશંકરને પોતાની ઓળખ છુપાવી હતી અને જુદી ઓળખ સાથે બેઠક કરી હતી.